**Тұрақты комиссияның**

**2022 жылғы 18 ақпандағы қаулысы**

**Нұр-Сұлтан қаласы әкімдігінің**

**жанындағы кәмелетке толмағандардың**

**істері және олардың құқықтарын қорғау**

**жөніндегі комиссияның кәмелетке толмағандардың**

**құқықтары мен заңды мүдделерін**

**қорғау және қалпына келтіру шараларын**

**жүзеге асыру жөніндегі жұмысы туралы**

«Нұр-Сұлтан қаласы әкімдігінің жанындағы кәмелетке толмағандардың істері және олардың құқықтарын қорғау жөніндегі комиссияның кәмелетке толмағандардың құқықтары мен заңды мүдделерін қорғау және қалпына келтіру шараларын жүзеге асыру жөніндегі жұмысы туралы» ақпаратты тыңдап және талқылай отырып, Нұр-Сұлтан қаласы мәслихатының заңдылық, құқық тәртібі және жұртшылықпен жұмыс мәселелері жөніндегі тұрақты комиссиясы Нұр-Сұлтан қаласы әкімдігінің жанындағы кәмелетке толмағандардың істері және олардың құқықтарын қорғау жөніндегі комиссиясымен кәмелетке толмағандардың құқықтарын қорғау және қалпына келтіру, құқық бұзушылықтарға ықпал ететін себептер мен жағдайларды анықтау және жою жөніндегі шаралардың жүзеге асырылып жатқанын атап өтті.

Сонымен қатар, жүргізіліп жатқан жедел-профилактикалық іс-шараларға және балаларға толыққанды тәрбие беруді, олардың құқықтарын қорғауды қамтамасыз ету жөніндегі шаралар кешеніне қарамастан, кәмелетке толмағандар жасаған қылмыстардың деңгейі төмендемей келеді.

Кәмелетке толмағандар жасаған әкімшілік құқық бұзушылықтардың өсуі байқалады.

Мысалы, ішкі істер органдарына 6510 кәмелетке толмаған балалар жеткізілген, 5787 әкімшілік құқық бұзушылық анықталған, оның ішінде кәмелетке толмағандардың түнгі уақытта ойын-сауық мекемелерінде болуының 93 фактісі, түнгі уақытта тұрғынжайдан тыс болуының 3694, жасөспірімдерге ішімдік сатудың 23 фактісі және 167 - алкогольдік ішімдіктер ішу анықталған.

Кәмелетке толмағандар арасындағы қылмыстың өсуінің негізгі себебі -отбасының тәрбиелік әсерінің күрт төмендеуі болып табылады, бұл қоғамға қарсы бейресми жасөспірімдер топтарының өсуі, ішімдік ішетін девиантты мінез-құлықты балалар санының көбеюі сияқты ауыр әлеуметтік салдарға әкеледі.

Мектептерде кәмелетке толмағандар арасында орын алатын проблемалардың 80%-ы ата-аналардың көпшілігінің жұмысбастылығына және кәмелетке толмағандарды тәрбиелеу, оқыту және асырау бойынша балаларға тиісті жағдай жасамайтын ата-аналардың өз міндеттерін тиісінше орындамауына байланысты болады.

Балаларды кибершабуылдан қорғайтын бағдарлама және балаларды кибербуллингтен қорғайтын Заң жоқ. Көптеген балалар белгісіз топтардың ықпалына түсіп, зорлық-зомбылықтың құрбаны болады.

Кәмелетке толмаған балаларды тәрбиелеу жөніндегі өз міндеттерін орындамағаны үшін 313 ата-ана мен заңды өкілдері сотқа тартылды, 253 кәмелетке толмаған бала есепке алынды, 7 ата-ана ата-аналық құқықтарынан айырылды, 17 адамның құқықтары шектелді.

Еркін сатылымдағы электронды темекі кәмелетке толмағандардың денсаулығына теріс әсер етеді.

Нұр-Сұлтан қаласы әкімдігінің жанындағы кәмелетке толмағандардың істері және олардың құқықтарын қорғау жөніндегі комиссияның есебінде тұрған кәмелетке толмағандар арасында профилактикалық жұмыстар нашар жүргізілуде. Профилактикалық есепте тұрған көптеген отбасылар жасөспірімдерді спорт секцияларына тегін орналастыру мүмкіндігі туралы хабарсыз. Кәмелетке толмағандармен жұмыста әлеуметтік педагогтар жұмысының сабақтастығы жоқ, олар мектептен кеткенде өздері жұмыс істеген отбасылар бойынша материалдарды қалдырмайды. Осы бағыт бойынша жұмыста мүдделі мемлекеттік органдар арасында өзара іс-қимыл жоқ.

Жоғарыда баяндалғанның негізінде, Нұр-Сұлтан қаласы мәслихатының заңдылық, құқық тәртібі және жұртшылықпен жұмыс мәселелері жөніндегі тұрақты комиссиясы **ҚАУЛЫ ЕТТІ:**

1. «Нұр-Сұлтан қаласы әкімдігінің жанындағы кәмелетке толмағандардың істері және олардың құқықтарын қорғау жөніндегі комиссияның кәмелетке толмағандардың құқықтары мен заңды мүдделерін қорғау және қалпына келтіру шараларын жүзеге асыру жөніндегі жұмысы туралы» ақпарат назарға алынсын.

2. Нұр-Сұлтан қаласының әкімдігіне (Нұр-Сұлтан қаласы әкімінің әлеуметтік сала мәселелеріне жетекшілік ететін орынбасары):

Кәмелетке толмағандармен жұмыс істеу саласындағы мемлекеттік органдар мен мекемелердің өмірлік қиын жағдайға тап болған балаларды анықтау және оларға көмек көрсету және кәмелетке толмағандардың қадағалаусыз және панасыз қалу фактілерін болдырмау жөніндегі қызметін үйлестіру жұмысын жалғастыру;

өмірлік қиын жағдайда жүрген кәмелетке толмағандарды еңбекке және тұрмыстық орналастыру, Балалар үйіне және Өмірлік қиын жағдайда жүрген балаларды қолдау орталығына уақтылы орналастыру жөнінде шаралар қабылдау;

қылмыс жасағаны үшін сотталған және сотпен тәрбиелік ықпал етудің мәжбүрлеу шараларын қолдану жолымен жазадан босатылған кәмелетке толмағандарға қатысты жеке профилактика шараларын өткізу және есебін жүргізу;

 Нұр-Сұлтан қаласы әкімдігінің құрылымында Отбасы істері жөніндегі басқарма құру жөніндегі мәселені қарау;

  кибершабуылдың құрбаны болу қаупін азайту үшін қауіпсіздікті қамтамасыз ету бойынша ұсынымдар әзірлеу;

 құқық бұзушылықтың алдын алу бойынша өткізілетін іс-шараларды бұқаралық ақпарат құралдарында үнемі жариялап отыру;

 оқушылар арасында тәрбие жұмысын күшейту, салауатты өмір салтын насихаттау және ата-аналар мен заңды өкілдердің құқықтық тәрбиесіне көмек көрсету;

 «Азаматтарға арналған үкімет» мемлекеттік корпорациясы» коммерциялық емес акционерлік қоғамының Нұр-Сұлтан қаласы бойынша филиалында қаланың жетім балаларына тұрақты негізде консультация беру үшін жеке терезе ашу жөніндегі мәселені пысықтау ұсынылсын.

 3. «Нұр-Сұлтан қаласының Білім басқармасы» ММ:

 өмірлік қиын жағдайға тап болған отбасыларға көмек көрсету үшін төрт ауданда Білім басқармасы жанынан кәмелетке толмағандардың құқықтарын қорғау бөлімінде Психологиялық сүйемелдеу қызметін ашу;

 өмірлік қиын жағдайға тап болған және профилактикалық есепке қойылған балалар мен ата-аналарды тегін үйірмелердің, спорт секцияларының жұмысы туралы, өткізілетін ойын-сауық және спорттық іс-шаралар туралы хабардар ету;

 қадамдық қолжетімділікті қамтамасыз ету мақсатында қаланың тұрғын үй алаптарында Community орталықтары мен қосымша білім беру ұйымдарының филиалдарын ашу;

 білім беру ұйымдарында оқушылардың құқықтық сауаттылығын арттыру, құқық бұзушылық жасауға бейім оқушыларды анықтау және алдын алу іс-шараларын жүргізу үшін құқық бұзушылықтың алдын алу жөніндегі менеджердің штат бірлігін енгізу жөніндегі мәселені зерделеу;

құқық бұзушылықтардың, қадағалаусыз және панасыз қалудың, балалармен қатаң қарым-қатынастың алдын алу мәселелері бойынша мемлекеттік әлеуметтік тапсырыс шеңберінде жобаларды іске асыру жөнінде шаралар қабылдау ұсынылсын.

4. «Нұр-Сұлтан қаласының Экономика және бюджеттік жоспарлау басқармасы» ММ:

 Нұр-Сұлтан қаласын дамытудың 2021-2025 жылдарға арналған жоспарына кәмелетке толмағандар арасындағы құқық бұзушылықтардың, отбасылық қолайсыздықтың, тұрмыстық зорлық-зомбылықтың және балалармен қатаң қарым-қатынастың профилактикасы жөніндегі жұмыстың тиімділігін сипаттайтын индикаторларды енгізу жөніндегі мәселені пысықтау ұсынылсын.

5. Нұр-Сұлтан қаласының Полиция департаментіне:

қала мектептерінде жүйелі профилактикалық жұмыстар жүргізу бойынша білім басқармасымен бірлескен жоспар әзірлеу;

Нұр-Сұлтан қаласы әкімдігі жанындағы кәмелетке толмағандардың істері және олардың құқықтарын қорғау жөніндегі комиссиямен және білім басқармасымен бірлесіп, құқық бұзушылықтардың, балалар жарақаттануының, өзіне-өзі қол жұмсаудың, жыныстық қолсұғылмаушылыққа қарсы қылмыстардың алдын алу бойынша жүйелі жұмыс жүргізу;

жергілікті полиция қызметінің ювеналды полициясына тұрақты негізде профилактикалық жұмыс жүргізу және отбасыларын Психологиялық сүйемелдеу қызметіне уақтылы жіберіп отыру ұсынылсын.

6. «Нұр-Сұлтан қаласының Тұрғын үй және тұрғын үй инспекциясы басқармасы» ММ-не жетім балаларға жалдамалы тұрғын үй бөлу жөнінде толық ақпарат беру ұсынылсын.

7. «Нұр-Сұлтан қаласының Білім басқармасы» ММ «Нұр-Сұлтан қаласының Денсаулық сақтау басқармасы» ММ-мен бірлесіп, балалардың Сәбилер үйінде болу мерзімін 6 жасқа дейін ұзарту мәселесін пысықтау ұсынылсын.

8. «Нұр-Сұлтан қаласының Дене шынықтыру және спорт басқармасы» ММ «Astana» ӘКК» АҚ-мен тұрғын үй кешендерінде спорт секциялары үшін үй-жайлар бөлу жөніндегі мәселені пысықтасын.

9. Нұр-Сұлтан қаласы мәслихатының заңдылық, құқық тәртібі және жұртшылықпен жұмыс мәселелері жөніндегі тұрақты комиссиясы мүдделі мемлекеттік органдардың, елорда жұртшылығының қатысуымен көпшілік тыңдаулар өткізсін.

**Нұр-Сұлтан қаласы мәслихатының**

**заңдылық, құқық тәртібі және**

**жұртшылықпен жұмыс мәселелері жөніндегі**

**тұрақты комиссиясының төрағасы Н. Көпешов**